b'\n_START_ARTICLE_\nPetriejev muzej egip\xc4\x8danske arheologije\n_START_SECTION_\nZgodovina\n_START_PARAGRAPH_\nMuzej je leta 1892 ustanovil Univerzitetni kolid\xc5\xbe v Londonu kot u\xc4\x8dni pripomo\xc4\x8dek za svoj prav takrat ustanovljeni Oddelek za egip\xc4\x8dansko arheologijo in filologijo. Za\xc4\x8detno zbirko je muzeju poklonila pisateljica Amelia Edwards. _NEWLINE_Prvi profesor arheologije William Matthew Flinders Petrie je opravil veliko pomembnih izkopavanj in leta 1913 svojo zbirko egip\xc4\x8danskih starin prodal Univerzitetnemu kolid\xc5\xbeu. Njegova zbirka je pretvorila muzej v enega od vodilnih egip\xc4\x8danskih muzejev izven Egipta. Petri je, med drugim, raziskoval tudi pokopali\xc5\xa1\xc4\x8da iz rimskega obdobja Egipta v Havari, znani po portretih mumij v klasi\xc4\x8dnem rimskem slogu, Amarni, mestu faraona Ehnatona, in prvo pravo piramido v Meidumu, kjer je odkril nekaj najzgodnej\xc5\xa1ih dokazov za mumificiranje._NEWLINE_Zbirka in knji\xc5\xbenica sta bili urejeni na galerijah znotraj univerze. Leta 1915 je bil objavljen prvi vodi\xc4\x8d. Obiskovalci muzeja so bili sprva samo \xc5\xa1tudenti in akademiki. _NEWLINE_Petrie se je upokojil leta 1933. Njegovi nasledniki so muzejsko zbirko \xc5\xa1e naprej \xc5\xa1irili z najdbami iz Egipta in Sudana. Med drugo svetovno vojno (1939\xe2\x80\x931945) so zbirko zaradi varnosti preselili iz Londona in jo v 1950. letih vrnili na sedanje mesto ob Znanstveni knji\xc5\xbenici UCL.\n_START_SECTION_\nOpis\n_START_PARAGRAPH_\nMuzej je na Malet Place v bli\xc5\xbeini Gower Street in Univerzitetnega kolid\xc5\xbea v Londonu. Muzej je odprt od torka do sobote od 13.-17. ure. Vstopnine ni. V preostalem \xc4\x8dasu je na razpolago samo \xc5\xa1tudentom in raziskovalcem._NEWLINE_Muzej ima svoj izobra\xc5\xbeevalni program za odrasle in dru\xc5\xbeine. Klub prijateljev muzeja omogo\xc4\x8da  svojim \xc4\x8dlanom udele\xc5\xbebo na predavanjih, muzejskih seminarjih, ekskurzije v Egipt, obiske egip\xc4\x8danskih zbirk in dru\xc5\xbeabnih sre\xc4\x8danj in drugo.\n_START_SECTION_\nOrganizacija in zbirke\n_START_PARAGRAPH_\nMuzej je razdeljen na tri galerije. V glavni galeriji je veliko drobnih predmetov, popisanih tablic, portretov mumij in posod. V drugi galeriji je predvsem lon\xc4\x8denina. Tretja je ob stopni\xc5\xa1\xc4\x8du, ki vodi do zasilnega izhoda. Nekateri eksponati so ob\xc4\x8dutljivi na svetlobo, zato prostori z njimi niso osvetljeni. Za njihov ogled so na razpolago baterijske svetilke. _NEWLINE_Zbirka je digitalizirana, zato se po katalogih lahko brska preko spleta.\n_START_SECTION_\nPomembne starine\n_START_PARAGRAPH_\nZbirka vsebuje nekaj izjemnih starin: enega od najstarej\xc5\xa1ih kosov platna iz Egipta (okoli  5000 pr. n. \xc5\xa1t.), dva leva iz Minovega templja v Koptosu (okoli 3000 pr. n. \xc5\xa1t.), fragment prvega seznama kraljev ali koledarja (okoli 2900 pr. n. \xc5\xa1t.), najstarej\xc5\xa1i primerek kovine iz Egipta, prvi obdelani \xc5\xbeelezni koraldi, najstarej\xc5\xa1i primerek glazure, najstarej\xc5\xa1i valjast pe\xc4\x8datnik (okoli 3500 pr. n. \xc5\xa1t.),  najstarej\xc5\xa1o oporoko na papirusu, najstarej\xc5\xa1i rodoslovni papirus, edini veterinarski papirus iz Egipta in najstarej\xc5\xa1o arhitekturno risbo sveti\xc5\xa1\xc4\x8da (okoli 1300 pr. n. \xc5\xa1t.)._NEWLINE_Drug pomemben del zbirke so obla\xc4\x8dila: edinstvena obleka plesalke iz piramidnega obdobja (okoli 2400 pr. n. \xc5\xa1t.), dve obleki z dolgimi rokavi iz istega obdobja, oklep iz pala\xc4\x8de v Memfisu ter nogavice in sandale iz rimskega obdobja. Zbirka vsebuje tudi umetni\xc5\xa1ka dela iz Ehnatonovega mesta Amarna, pisane plo\xc5\xa1\xc4\x8dice ter rezbarije in freske iz mnogo drugih pomembnih egip\xc4\x8danskih in nubijskih naselij in grobi\xc5\xa1\xc4\x8d. Muzej hrani najve\xc4\x8djo svetovno zbirko portretov mumij iz rimskega obdobja (1.-2. stoletje n. \xc5\xa1t.). _NEWLINE_Zbirka vsebuje tudi gradivo iz koptskega in islamskega obdobja Egipta._NEWLINE_V muzeju je obse\xc5\xbeen arhiv, vklju\xc4\x8dno z zapisniki o izkopavanjih, korespondenco in fotografijami v zvezi z izkopavanji, ki jih vodi Flinders Petrie. Poleg tega so v arhivu tudi vsi dokumenti, povezani z delitvijo najdb na terenu med letoma 1887 in 1949  med muzeje po vsem svetu.\n_START_SECTION_\nUgled\n_START_PARAGRAPH_\nMuzejska zbirka z ve\xc4\x8d kot 80.000 predmetov spada med najve\xc4\x8dje zbirke egip\xc4\x8danskega in sudanskega gradiva. Ve\xc4\x8dje in dragocenej\xc5\xa1e zbirke imajo samo Kairski muzej, Britanski muzej in Egip\xc4\x8danski muzej v Berlinu.\n_START_SECTION_\nKatalog\n_START_PARAGRAPH_\nLeta 2015 je Petriejev muzej v sodelovanju z UCL objavil katalog z naslovom The Petrie Museum of Egyptian Archaeology: Characters and Collections. Delo ve\xc4\x8d avtorjev je uredila Alice Stevenson. Katalog je dostopen v tiskani obliki ali ra\xc4\x8dunalni\xc5\xa1ki obliki preko spleta.'